Taa,
ero yinhîrî on wara kekn̂e hara Xesus,
Yaaro tan wîîkes awya so,
oper̂a mîn yaka anarî komo n̂ewomyaxe anan̂i xa mak,
metata yarohra.
Mehxa mak kainaxe waaca pore mak.
Cen̂epan̂em mak mîkyam ero wa cewomsom komo reha,
kohkan̂e kom ha okwe.
Anarî n̂ewomyasî metata yaro.
Noro reha Mîk oper̂a yosom xa tak ha.
Noro yaka tak nahrunkesî potarî yenîn̂e,
ewomtome tak ha.
Ero ke n̂ewomyasî.
Osotî poko so cik tooku n̂etahcasî.
Tosomu mtapotarî n̂encexe oper̂a komo,
Oyosomu rma Mîkî,
kan̂e wara cik naxe.
Ero ke tak nan̂ikyasî osom.
Cuh ken̂arî pona tak naar̂asî.
Ero wa aar̂ataw poturme tak cesî Noro,
osom ha.
Noro wenari cik tak cexe oper̂a komo tosomu me entarî ke.
Anarî ro wenari tohra ro mak naxe oper̂a,
tosom pîn wenari.
N̂eraswaxe thakwa mak tosom mera entarî ke.
Ero ke n̂emahciyaxe mak.
Ero wa kekn̂e Xesus,
anarî pokono wara mak n̂ekatîmyakn̂e.
Camkî tko tî yîmmtapotarî n̂encetken̂e iitono komo.
Ahce warai ya wa nîîke kopi,
ketken̂e mak.
Ero wa ketken̂e.
Taa,
ero yipu poko kekn̂e xa hara Xesus yîwya so.
Yaaro tan wîîkes awya so,
oper̂a wacan metatan Ow ha.
Anarî komo rma re mokyatken̂e pahxa omokunaw ka.
Cen̂epan̂em komo mîkyam xatken̂e,
oper̂a pen yaan̂e komo mak okwe.
Ero ke yîmtapotarî yentara mak xatken̂e oper̂a komo.
Metata Ow ha.
Ero yaro awewomyataw so waaca yawno wara rma tak maxe tukurui tak ha.
Ero yinhîrî oper̂a wa xa marha mepatakexe anahrî komo wece.
Kir̂wan meen̂axe roro anahrî komo warai.
Amn̂e tak mewomyaxe waaca yaka hara.
Ero wara roro tak maxe okre.
Owarahra reha nasî cen̂epan̂emu reha.
En̂epanîmso makî reha wa mokyasî kica cen̂epan̂em.
Oper̂a yetapaxi marha wa mokyasî,
waihkaxi mak okwe.
Ero wa ciino riso mokyasî cen̂epan̂emu reha.
Owî reha kmokyakn̂e oyoh komo karihton̂e me.
Miya xe xa tak karitî me n̂examro wiir̂asî.
Kir̂wanî reha Ow oper̂a yosom.
Ero ke ketwaikapesî oyoh komo pînîn ke.
Anarimaw oper̂a yenîn̂e me nasî anarî mak,
osom pîn mak ha.
Epethîrî pona mak n̂etapickesî enîrî poko.
Anarî komo yoku yenîn̂e me mak nasî tok pîn yenîn̂e me mak.
Ero ke kamara mokuche oper̂a yeskan̂e,
n̂emahciyasî mak.
Oper̂a pen thakwa nînomyasî okwe kamara yotî me.
Ero ke tak kamara n̂eskesî,
anarî pen komo tak nakpayasî miya so thakwa.
Ero yimaw n̂emahciyasî mak epethîrî pona enîn̂e,
opera pen nînomyasî.
Yîpînîmra mak n̂een̂asî okwe epethîrî pona enîrî ke mak.
Kir̂wanî reha Ow oper̂a yosom.
Oyoku poko esewkukmara wasî.
Opoko marha esewkukmara naxe oyoh kom hara.
Omumuru Mîk ha,
kesî Apapa opoko.
Apapa Mîk ha,
wîîkesî Noro poko hara.
On wara marha wasî,
ketwaikapesî marha oyoh komo pînîn ke.
Naxe hara anarî komo oyoh komo,
apoyino pîn komo tak ha.
On̂ekrî komo marha mîkyam n̂examro hara omtapotarî yentan̂e me ehtome so hara.
Ero yimaw tak oyok me naxe n̂examro hara awara so marha.
Noro re me tak maxe.
Cewn̂e mak tak nasî awosom komo.
On wara nasî Apapa opoko,
ooxe xa nasî.
Ketwaikapes amn̂e okwe.
Oyanme ro rma ketwaikapesî.
Oyanme ro marha tpakaxmu me was hara.
Ero wa oyexirî ke ooxe xa nasî Apapa.
Tanme ro so mak owaikara naxe tooto komo.
Ow xa matko ketwaikapesî yîwya so.
Ero wara wasî Apapa mtapotarî yanme rma.
Awanme ro mak awaiko.
Awanme ro marha tak apakak hara,
kekn̂e Noro owya.
Ero ke ketwaikapesî yîwya so,
kekn̂e Xesus iitono komo ya.
Ero wa kekn̂e.
Taa,
ero wa kacho yentache Xutew komo takî tî n̂eseseyukyatken̂e Xesus mtapotarî poko,
iito re kahra xatken̂e.
Worokyam xa nai yîropotaw,
ketken̂e anarî komo,.
Nîmtawaimamtîkesî mak kica.
Ero ke ahce kacho Noro yipu mencet hara kica?
ketken̂e.
Pîra tko na owya,
ketken̂e anarî kom hara.
Ero wa so yîmtapotara mexe nasî worokyam ken̂arî.
Worokyam ma re kewtanîre awya so,
ketken̂e anarî kom hara.
Ero wa tî ketken̂e.